## La Filmoteca Valenciana presenta el cicle ‘El cinema davant de l’espill’

*** La sèrie s’inicia este dimecres 3 de desembre amb *El moderno Sherlock Holmes*, de Buster Keaton, i els curts *Película rot*a i *La fábrica de luz*
* Comissariat pel cap de Programació de la Filmoteca Valenciana, José Antonio Hurtado, el cicle inclou grans clàssics inscrits dins del que es coneix com el cinema dins del cinema**

La Filmoteca Valenciana presenta el cicle ‘El cinema davant de l’espill’, que arreplega una sèrie de grans clàssics, però també algunes pel·lícules més recents, el tema fonamental de les quals és el mateix cinema.

Com assenyala el comissari del cicle i cap de Programació de la Filmoteca Valenciana, José Antonio Hurtado, “la pantalla, la sala, la projecció, es troben presents, amb més o menys protagonisme, en els films del cicle, que s’inscriuen en eixe ampli corpus de títols que conformen el que es coneix per cinema dins del cinema”.

El cicle s’inaugura el dimecres 3 de desembre, a les 18 hores, amb la projecció dels curtmetratges *Película rota* (1985), del japonés Ozamu Tesuka, i *La fábrica de luz* (2013), d’Avelina Prat, i el clàssic del cinema mut *El moderno Sherlock Holmes* (1924), de Buster Keaton.

La sessió serà presentada per la cineasta valenciana Avelina Prat i per José Antonio Hurtado. Esta sessió es podrà tornar a vore el dimarts 9 de desembre, a les 20:15 hores.

Película rota és un xicotet clàssic de l’anime en el qual l’espectador contempla la projecció de la còpia defectuosa d’una vella pel·lícula d’animació del període mut. També és un homenatge paròdic del *western* en el qual un heroi de l’oest lluita contra un vilà per a salvar la vida d’una dona.

En el curtmetratge *La fábrica de luz*, la cineasta valenciana Avelina Prat centra la seua atenció en un poble abandonat en el qual només queda en peu una pantalla de cinema alçada enmig del bosc. Com assenyala Hurtado “esta troballa es convertirà en una aventura cinematogràfica que té com a protagonista la llum d’un projector donant vida, en un ritual nocturn, a unes imatges en moviment”.

La sessió es completa amb el migmetratge del període mut *El moderno Sherlock Holmes*, en el qual Buster Keaton encarna un projeccionista que quan està adormit somia que és un detectiu. Pels miracles del cinema, Keaton travessa la pantalla i s’introduïx en la pel·lícula que està projectant per a convertir-se en l’heroi de la seua història.

El dijous 4 de desembre, a les 20:00 hores, i el divendres 5, a les 18:00 hores, es projecta el gran clàssic musical *Cantando bajo la lluvia* (1952) de Gene Kelly i Stanley Donen. Protagonitzada per Gene Kelly, Debbie Reynolds i Donald O’Connor, la pel·lícula conta la història d’una estrela del cinema mut que s’enamora d’una corista, justament quan ell i el seu company de pantalla intenten fer la difícil transició al cinema sonor en el Hollywood dels anys vint.

Recordada per les seues cançons i per les seues excel·lents coreografies de ball, la pel·lícula és també una reflexió sobre la il·lusió i la realitat en el cinema i una sàtira crítica sobre els diversos processos productius de la indústria de Hollywood en el trànsit del cinema mut al sonor.

El diumenge 7 de desembre, a les 20:00 hores, i el dissabte 20, a les 18:00 hores, es projecta *La ventana indiscreta* (1954), dirigida per Alfred Hitchcock i protagonitzada per James Stewart i Grace Kelly. Considerada com un dels grans clàssics de misteri, la pel·lícula és també una irònica reflexió sobre el voyeurisme: un fotògraf, immobilitzat perquè té una cama escaiolada, escapa de l’avorriment contemplant els seus veïns des de la finestra del seu apartament. Gràcies a un teleobjectiu és testimoni de l’estrany comportament d’un d’ells.

El dijous 11 de desembre, a les 20:00 hores, i el dimecres 17, a les 18:00 hores, es projecta *Cautivos del mal* (1952), de Vincente Minnelli. Igual que *Cantando bajo la lluvia,* però amb un to dramàtic, el clàssic de Minnelli és una reflexió crítica sobre la indústria del cinema i una de les millors cintes de Hollywood sobre Hollywood.

Protagonitzada per Kirk Douglas, Lana Turner, Walter Pidgeon, Dick Powell, Barry Sullivan i Gloria Grahame, la pel·lícula se centra en la vida d’un tirànic productor de cinema que ha caigut en desgràcia i demana ajuda a un director, una actriu i un guionista, als quals va ajudar a triomfar, però que tenen sobrades raons per a detestar-lo.

El dijous 18 de desembre, a les 18:00 hores, i el divendres 19, a les 20:15, hores es projecta *En el curso del tiempo* (1976) de Wim Wenders, que té com a personatge principal un home que recorre l’Alemanya rural reparant els vells projectors dels cinemes de poble. Un tipus que ha intentat suïcidar-se se li unix i viatgen junts sense fer preguntes, trobant una certa estabilitat en el fet de desplaçar-se units.

El cicle conclou amb *Cinéfilos* (2024), un documental escrit i dirigit per Arnaud Desplechin, que es projecta el dimarts 23 de desembre, a les 18:00 hores, i el diumenge 28, a les 20:00 hores.

A través dels records i la memòria del jove Paul Dédalus, Arnaud Desplechin, emblema del cinema d’autor francés, ens introduïx en un sentit homenatge a l’experiència de vore i compartir el cinema en sales i reflexiona sobre per què la gent ha anat al cinema durant més de cent anys.

Fecha: 02/12/2025